**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Hej, malý mravec**

**Stručný popis čitateľskej akcie:** Žiaci predčítavajú zveršovaný text o stretnutí chlapca a mravca na chodníku, v ktorom obidvaja argumentujú o hodnote obyčajného mravčieho života. Žiaci nahliadnu do vzniknutej dilemy chlapca mravca zabiť alebo nechať ísť. Vcítia sa do dvoch rôznych uhlov pohľadu na život zdanlivo nepodstatného tvora. Žiaci používajú prvky argumentácie a svoj názor zhrnú a vyjadria v pracovnom liste. Aktivita je obohatená o prezentáciu zaujímavostí zo života mravcov, iných živočíchov či prírodných javov, ktoré každodenne ovplyvňuje pôsobenie človeka (negatívne alebo pozitívne).

**Názov čitateľskej akcie: Kyberšikana a jej prevencia**

**Stručný popis čitateľskej akcie:** Vzdelávacia hodina je zameraná na nástrahy internetu. Je spojená s interakciou medzi žiakmi. Takisto je doplnená o viaceré videá a prezentácie s cieľom ďalšej diskusie na uvedenú problematiku. Na flipchart napíšeme slovo kyberšikana a žiaci dopisujú súvisiace pojmy (formou brainstormingu). Následne vysvetlíme rozdiel medzi šikanou a kyberšikanou, ako aj spoločné črty. Žiaci dostanú dve verzie príbehov, ktoré majú dokončiť podľa seba a navrhnúť možnosti riešenia. Povieme si, ako je potrebné reagovať na kyberšikanu, čomu sa treba vyhýbať, na čo si dávať pozor a na koho sa obrátiť v takomto prípade. Žiaci sa oboznámia aj s ďalšími pojmami, ako je hoax, happy slapping, kybergrooming, kyberstalking, SMS spoofing a phishing.

**Názov čitateľskej akcie: Falošná správa – nechaj ju plávať**

**Stručný popis čitateľskej akcie:** Podujatie je zamerané na priblíženie základných informácií o hoaxoch, dezinformáciách a fake news. Žiaci sa v úvode pomocou powerpointovej prezentácie dozvedia, akými možnými spôsobmi sa dá podať „nepravda“ verejnosti. V ďalšej časti je úlohou žiakov v skupinách pomocou indícií objaviť niekoľko skrytých knižných titulov v oddelení náučnej literatúry, ktoré pojednávajú o hoaxoch a kritickom myslení. Následne žiaci riešia rôzne logické úlohy, ktoré sú prepojené s danými titulmi. Zoznámia sa s pojmom “greenwashing“, porovnávajú zavádzajúce informácie s odbornými zdrojmi, zamýšľajú sa, aké skryté motívy môže mať spoločnosť či ľudia na internete. V závere podujatia diskutujú o tom, či už niekto z nich niekedy uveril falošnej správe alebo videu na sociálnych sieťach.

**Vypracovala:**

*Bc. Lenka Profantová (26. 08. 2024*

*Turčianska knižnica v Martine*

*Divadelná č. 5*

*036 01 Martin*

*Tel.: 043/4271222*

*E-mail:* *lenka.profantova@tkmartin.sk*